બીજી મહત્વની વાત એ કે તેમનું સમગ્ર વ્યક્તિત્વ અત્યંત સરળતા અને નિખાલસતાથી ભર્યું ભર્યું હતું. આપણા દેશમાં એક ખાસ વાત એવી થાય છે કે જ્યારે કોઈ વ્યક્તિ ગમે તે ક્ષેત્રમાં થોડી પણ આગળ વધે કે જરા ‘મોટો માણસ’ બને કે તરત તેનાં વર્તન, હાવભાવ, સંબંધો, આ બધું બદલાતું હોય છે. લોકો એવું કહેતા પણ હોય છે અને સલાહ પણ આપે કે “ભાઈ, મોભામાં રહેવું જોઈએ. બહુ સરળ ન બનાય !” આવી માનસિકતાથી તો કલામસાહેબ યોજનો દૂર હતા ! આપણા લેખક અને વિચારક ગુણવંત શાહ દંભ અને તેમાંથી ઉત્પન્ન થતી વિચારશૈલી તથા કાર્યોના ભારે વિરોધી છે અને નિખાલસતાના આગ્રહી છે. આ સંદર્ભમાં હું એમ અવશ્ય કહી શકું કે ડૉ. કમાલ તેમનું એક આદર્શ ઉદાહરણ બની રહે. અહીં મૂળ વાત એ જ છે કે સાચા મોટા માણસને દંભ અને દેખાવની જરૂર પડતી નથી, તેનું અસ્તિત્વ એ જ તેનો પુરાવો બની રહે છે.